Vatnsnes

Vatnsnes er hálendur skagi milli Miðfjarðar og Húnafjarðar. Þar er lítið láglendi nema á vesturhlutanum. Hálendi Vatnsness nefnist einu nafni Vatnsnesfjall, en það er nokkuð skorið dölum og eru þeirra stærstir Katadalur og Þorgrímsstaðadalur. Hæsti hnjúkur Vatnsnesfjalls er Þrælsfell, 895 m y.s. Þaðan er víðsýnt til allra átta, en sjá má í sjö sýslur í góðu skyggni. Hringvegur um Vatnsnes er 90 km langur. Meðal áhugaverðra eða sögufrægra staða við Vatnsneshringinn má til dæmis nefna Hamarsrétt, Illugastaði, Tjörn, Hvítserk og Borgarvirki. Á Vatnsnesi er mikið um sel og er helsti selaskoðunarstaður landsins.  Gott aðgengi er fyrir ferðamenn að skoða seli á Illugastöðum og að Ósum. Í selatalningu í lok ágúst 2007 við Vatnsnes sáust 727 selir.Fréttablaðið, bls. 12, 11. september 2007
Kauptúnið Hvammstangi stendur á vesturströnd Vatnsness.

Tilvísanir

Flokkur:Húnaþing vestra
Flokkur:Nes á Íslandi